Andreas Steenberg (RV), 2013-01-11:
Tak til Dansk Folkeparti for at give Folketinget endnu en mulighed for at diskutere udvikling i landdistrikterne.
Det Radikale Venstres synspunkt er, at et af de afgørende problemer er de 160.000 private job, som vi har tabt gennem krisen på grund af dårlig konkurrenceevne.
Det er ca. 10 pct. af alle private job i Danmark.
Men i København er det kun ca. 3 pct. af de private job; i Vestjylland er det hele 12 pct.; og på Fyn er det næsten 14 pct. af de private job.
Derfor kan vi se, at det her tab af private job er geografisk meget ulige fordelt.
Sammen med kommunalreformen, som altså centraliserede rigtig mange af de offentlige arbejdspladser, mener jeg at det her er en af grundstenene i de problemer, der er i det, som nogen kalder Udkantsdanmark og den rådne banan, men som jeg holder fast i at kalde landdistrikter.
Senest har regeringen stået i spidsen for at stoppe den her forøgelse af sukkerskatten og afskaffe Venstre og Konservatives fedtskat.
Jeg er rigtig glad for, at den her regering har kunnet skabe et flertal omkring nødvendige reformer bredt i Folketinget, så vi stille og roligt kan få konkurrenceevnen tilbage igen.
Det tager år at genoprette konkurrenceevnen og få de private job tilbage, men det tog også mange år under især Anders Fogh Rasmusssens ledelse at få konkurrenceevnen udhulet.
Vi er selvfølgelig også afhængige af udlandet, så derfor er der forskellige parametre, som kommer til at afgøre, om vi kan få de private job igen.
På kort sigt har regeringen taget initiativ til at holde hånden under en masse job ved at renovere skoler, almene boliger, bygge veje og ikke mindst ved at indgå energiaftalen fra sidste vinter.
Vi forventer, at de tiltag vil holde hånden under 20.000 job, også i landdistrikterne.
Vi bekæmper også det underskud, som den borgerlige regering efterlod Danmark med, for det er sådan, at hvis vi kan holde underskuddet og gælden nede og på den måde ikke skal låne så mange penge i udlandet, så kan vi holde renten i ro.
Det er meget afgørende for rigtig mange virksomheder, at vi ikke lader renten stige og dermed holder styr på budgetterne herinde.
Ud over det har landdistriktsministeren sammen med andre ministre været med til at tage en lang række rigtig gode initiativer for landdistrikterne: Vi har lavet en udligningsreform, som sikrer flere penge til de fattige landkommuner, bl.a. 15 mio. kr. til de små øer; vi har ændret fordelingen af byfornyelsesmidler, og det nye er, at de her 100 mio. kr., som der er hvert år, bliver fordelt på en anden måde, så de små byer får adgang til i alt 75 mio. kr., hvor det før var 22 mio. kr.; vi har også lavet en trafikaftale, der sikrer godt 60 mio. kr. om året til kollektiv trafik i landdistrikterne; vi har også lavet et nyt udbud af bredbånd, hvor vi har taget en masse sommerhusområder med ind, så der kan komme mobilt bredbånd derude; og når vi skal se på nye udbud på tele- og bredbåndsområdet, vil vi gerne sikre endnu flere landdistrikter ordentlig dækning.
Det var bare nogle af de tiltag, som er blevet gjort, men som sagt er det vigtigste, at konkurrenceevne og dermed den private beskæftigelse i landdistrikterne kommer i gang igen, og det synes jeg også regeringen har taget initiativ til.
Med de ord kan vi støtte det forslag til vedtagelse, som regeringen og Enhedslisten er kommet med.